CELEX: 32021R1406
Language: et
Date: 2021-08-26 00:00:00
Title: Komisjoni rakendusmäärus (EL) 2021/1406, 26. august 2021, millega kehtestatakse erand rakendusmäärusega (EL) 2020/761 sätestatud päritolutõendit käsitlevatest eeskirjadest ja mida kohaldatakse kodulinnuliha teatavate imporditariifikvootide suhtes ning millega muudetakse rakendusmäärust (EL) 2020/761 seoses juustukogustega, mille puhul saab anda välja ekspordilitsentsi eksportimiseks USAsse

27.8.2021   
               
               
                  ET
               
               
                  Euroopa Liidu Teataja
               
               
                  L 303/4
               
            
         KOMISJONI RAKENDUSMÄÄRUS (EL) 2021/1406,
         26. august 2021,
         millega kehtestatakse erand rakendusmäärusega (EL) 2020/761 sätestatud päritolutõendit käsitlevatest eeskirjadest ja mida kohaldatakse kodulinnuliha teatavate imporditariifikvootide suhtes ning millega muudetakse rakendusmäärust (EL) 2020/761 seoses juustukogustega, mille puhul saab anda välja ekspordilitsentsi eksportimiseks USAsse
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 187 ja artikli 223 lõiget 3,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (2) eriti selle artikli 66 lõiget 4,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (3) eriti selle artikli 9 esimese lõigu punkte a–d ning artikli 16 lõiget 1,
         ning arvestades järgmist:
         
                     (1)
                  
                  
                     Komisjoni rakendusmääruses (EL) 2020/761 (4) sätestatakse impordi- ja eksporditariifikvootide haldamise eeskirjad impordi- ja ekspordilitsentside süsteemi alusel hallatavate põllumajandustoodete puhul ning nähakse ette erieeskirjad.
                  
               
                     (2)
                  
                  
                     Komisjoni rakendusmäärusega (EL) 2021/760 (5) muudeti rakendusmääruse (EL) 2020/761 XII lisa seoses eeskirjadega, mida kohaldatakse järjekorranumbrite 09.4410, 09.4411 ja 09.4420 (kodulinnuliha) alla kuuluvate tariifikvootide suhtes. Uute eeskirjadega nõutakse, et ettevõtjad peavad kauba vabasse ringlusse lubamiseks tõendama selle päritolu kooskõlas komisjoni määruse (EL) 2015/2447 (6) artiklitega 57, 58 ja 59.
                  
               
                     (3)
                  
                  
                     Seda nõuet kohaldatakse alates 1. juunist 2021, mis on esimese litsentsi taotlemise perioodi alguskuupäev pärast rakendusmääruse (EL) 2021/760 jõustumist.
                  
               
                     (4)
                  
                  
                     Arvestades raskusi, millega kolmandate riikide ametiasutused uute eeskirjade kohaselt päritolusertifikaadi esitamisel kokku puutuvad, ei saanud mõned ettevõtjad nõutavaid dokumente tollile esitada ning kaupa ei saanud Euroopa Liidus vabasse ringlusse lubada.
                  
               
                     (5)
                  
                  
                     Selleks et tagada sujuv kaubavoog tolli tasandil, tuleks ette näha erand uutest eeskirjadest teatava ajavahemiku jooksul, kui kolmandad riigid või ettevõtjad ei suuda tõendada kauba päritolu vastavalt määruse (EL) 2015/2447 artiklitele 57, 58 ja 59.
                  
               
                     (6)
                  
                  
                     Erandit tuleks kohaldada alates rakendusmääruse (EL) 2021/760 artikli 1, millega muudeti rakendusmääruse (EL) 2020/761 XII lisa, kohaldamise kuupäevast.
                  
               
                     (7)
                  
                  
                     Rakendusmääruse (EL) 2020/761 XIV.5 lisa (piim ja piimatooted) B1 osas on esitatud Ameerika Ühendriikide avatud ekspordikvootide tähised, näidates ära kogused, mida ELi ettevõtjad võivad nende kvootide alusel USAsse eksportida.
                  
               
                     (8)
                  
                  
                     6. juulil 2021 avaldas USA oma ametlikus registris (7) uued juustu impordikvoodid, mida kohandati pärast Ühendkuningriigi väljaastumist Euroopa Liidust. Seepärast on vaja muuta rakendusmääruse (EL) 2020/761 XIV.5 lisa B1 osas esitatud tariifikvootide koguseid enne, kui taotluste esitamise periood 1. septembril 2021 algab.
                  
               
                     (9)
                  
                  
                     Seepärast tuleks rakendusmäärust (EL) 2020/761 vastavalt muuta.
                  
               
                     (10)
                  
                  
                     Rakendusmäärusest (EL) 2020/761 erandi tegemise ja selle määruse muutmise kiireloomulise vajaduse tõttu peaks käesolev määrus jõustuma selle Euroopa Liidu Teatajas avaldamise päeval.
                  
               
                     (11)
                  
                  
                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Erand rakendusmäärusest (EL) 2020/761
            Erandina rakendusmääruse (EL) 2020/761 XII lisas sätestatud eeskirjast, mis käsitleb päritolutõendit vabasse ringlusse lubamiseks, võib toll järjekorranumbrite 09.4410, 09.4411 ja 09.4420 alla kuuluvate tariifikvootide puhul nõuda mis tahes alternatiivset tõendit toodete päritolu tõendamiseks, kui ettevõtjad ei suuda ajavahemikul 1. juunist kuni 31. detsembrini 2021 esitada määruse (EL) 2015/2447 artiklites 57, 58 ja 59 osutatud päritolusertifikaati.
         
         
            Artikkel 2
            Komisjoni rakendusmääruse (EL) 2020/761 muutmine
            Määruse (EL) 2020/761 XIV.5 lisas asendatakse B1 osas esitatud tabel käesoleva määruse lisas esitatud tabeliga.
         
         
            Artikkel 3
            
               
                  Jõustumine ja kohaldamine
               
            
            Käesolev määrus jõustub Euroopa Liidu Teatajas avaldamise päeval.
            Artiklit 1 kohaldatakse alates 1. juunist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. august 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  ELT L 347, 20.12.2013, lk 549.
         
            (3)  ELT L 150, 20.5.2014, lk 1.
         
            (4)  Komisjoni 17. detsembri 2019. aasta rakendusmäärus (EL) 2020/761, millega kehtestatakse Euroopa Parlamendi ja nõukogu määruste (EL) nr 1306/2013, (EL) nr 1308/2013 ja (EL) nr 510/2014 rakenduseeskirjad seoses tariifikvootide litsentside abil haldamise süsteemiga (ELT L 185, 12.6.2020, lk 24).
         
            (5)  Komisjoni 7. mai 2021. aasta rakendusmäärus (EL) 2021/760, millega muudetakse rakendusmäärusi (EL) 2020/761 ja (EL) 2020/1988 teatavate tariifikvootide litsentside alusel haldamise süsteemi osas ning tunnistatakse kehtetuks rakendusmäärus (EL) 2020/991 (ELT L 162, 10.5.2021, lk 25).
         
            (6)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).
         
            (7)  https://www.federalregister.gov/public-inspection/2021-14344/modification-of-united-states-tariff-rate-quotas-and-the-harmonized-tariff-schedule.
      
      
         
            LISA
            
               
                           „Ameerika Ühendriikide ühtlustatud tariifitabeli 4. peatüki täiendavate märkuste kohane rühmatähis
                        
                        
                           Kvoodi tähis
                        
                        
                           Iga-aastane saada olev kogus
                        
                     
                           Rühma number
                        
                        
                           Rühma kirjeldus
                        
                        
                            
                        
                        
                           kg
                        
                     
                           (1)
                        
                        
                           (2)
                        
                        
                           (3)
                        
                        
                           (4)
                        
                     
                           16
                        
                        
                           Not specifically provided for (NSPF)
                        
                        
                           16-Tokyo
                        
                        
                           835 712 
                        
                     
                           16-Uruguay
                        
                        
                           3 168 597 
                        
                     
                           17
                        
                        
                           Blue Mould
                        
                        
                           17-Uruguay
                        
                        
                           347 095 
                        
                     
                           18
                        
                        
                           Cheddar
                        
                        
                           18-Uruguay
                        
                        
                           333 480 
                        
                     
                           20
                        
                        
                           Edam/Gouda
                        
                        
                           20-Uruguay
                        
                        
                           1 100 000 
                        
                     
                           21
                        
                        
                           Italian type
                        
                        
                           21-Uruguay
                        
                        
                           2 025 000 
                        
                     
                           22
                        
                        
                           Swiss or Emmenthaler cheese other than with eye formation
                        
                        
                           22-Tokyo
                        
                        
                           393 006 
                        
                     
                           22-Uruguay
                        
                        
                           380 000 
                        
                     
                           25
                        
                        
                           Swiss or Emmenthaler cheese with eye formation
                        
                        
                           25-Tokyo
                        
                        
                           4 003 172 
                        
                     
                           25-Uruguay
                        
                        
                           2 420 000 “